พลิกวิกฤตเป็นโอกาส! ตลาดอังกฤษยังเปิดกว้างรอรับ TPBI
ตะลึง!! TPBI มองผลกระทบ Brexit เป็นเรื่องเล็กน้อย รุกตั้งทีมงานเจาะตลาดอังกฤษ หวังรอรับคำสั่งซื้อสินค้าเพิ่ม
29 มิ.ย. 2559

นายสมศักดิ์ บริสุทธนะกุล ประธานเจ้าหน้าที่บริหาร บริษัท ทีพีบีไอ จำกัด (มหาชน) หรือ TPBI เปิดเผยว่า จากผลโหวตประชามติของประชาชนชาวอังกฤษต้องการให้ออกจากประเทศสมาชิกสหภาพยุโรปนั้น ได้ส่งผลกระทบทั้งในระยะสั้นและระยะยาวต่อตลาดรวมบรรจุภัณฑ์พลาสติกในตลาดโลก
โดยบริษัทประเมินว่าในระยะสั้นจากผลกระทบครั้งนี้ส่งผลให้ค่าเงินปอนด์อ่อนค่าลงทำให้ต้นทุนสินค้าของลูกค้าที่นำเข้าจะสูงขึ้น อย่างไรก็ตาม ลูกค้าส่วนใหญ่ของ TPBI มีการป้องกันความเสี่ยงอัตราแลกเปลี่ยนล่วงหน้าเป็นรายปีอยู่แล้ว มีผลให้ไม่ได้รับผลกระทบจากค่าเงินปอนด์อ่อนค่าลงมากนัก
ส่วนผลกระทบในระยะยาว มีความเป็นไปได้ว่าประเทศอังกฤษอาจไม่ให้สิทธิพิเศษยกเว้นภาษีนำเข้า 0%ให้แก่สินค้าที่มีฐานการผลิตในกลุ่มประเทศอียูและประเทศที่มีข้อตกลงเขตการค้าเสรีกับกลุ่มอียู หากภายในกรอบระยะเวลา 2 ปีต่อจากนี้ ยังไม่สามารถบรรลุข้อตกลงทางภาษีกับอังกฤษได้ จะส่งผลให้การนำเข้าสินค้าที่ผลิตจากกลุ่มอียูและกลุ่มประเทศที่มีข้อตกลงเขตการค้าเสรีกับกลุ่มอียูมีต้นทุนเพิ่มขึ้น ตามอัตราการเรียกเก็บภาษี
ทั้งนี้บริษัทได้เตรียมแผนรับมือภาวะตลาดที่เปลี่ยนแปลงไปจากปัจจัย Brexit ในครั้งนี้ เพื่อรักษาขีดความสามารถการแข่งขันในการส่งออกบรรจุภัณฑ์ไปยังประเทศอังกฤษ และเพื่อเป็นการทำการตลาดเชิงรุกรองรับโอกาสทางการตลาดใหม่ ๆ ที่เกิดจะขึ้น TPBI จึงได้ตั้งทีมขายประจำที่ประเทศอังกฤษเพื่อเข้าทำการตลาดเพิ่มเติมเป็นที่เรียบร้อยแล้ว เพื่อรองรับโอกาสออเดอร์สั่งซื้อสินค้าที่คาดว่าจะเพิ่มขึ้น ทั้งกลุ่มบรรจุภัณฑ์พลาสติกประเภทหูหิ้วที่ถูกนำไปใช้ในห้างค้าปลีกสมัยใหม่และถุงขยะที่วางจำหน่ายในห้างค้าปลีกสมัยใหม่ในประเทศอังกฤษ รวมถึงกลุ่มสินค้าใหม่ ๆ เช่น Flexible Packaging ที่บริษัท ต้องการเข้าไปขยายตลาดเพิ่มเติม ซึ่งจะส่งผลดีต่อการเพิ่มยอดขายของ TPBI ในอนาคต